Шимпанзета
Шимпанзетата (Pan) са род човекоподобни, включващ два налични вида. По-известен от тях е обикновеното шимпанзе, (Pan troglodytes), което живее в Западна и Централна Африка. Неговият братовчед, бонобото (Pan paniscus), живее в горите на Демократична република Конго. За граница между двата вида се приема река Конго.

Видове 
 Обикновено шимпанзе (Pan troglodytes)
 Бонобо (Pan paniscus)

Размери 
Достигнало пълния си размер възрастно мъжко шимпанзе има тегло от 35 до 70 килограма и се изправя на височина между 0,9 и 1,2 метра, докато женските обикновено тежат между 26 и 50 килограма и са високи от 0,7 до 1 метър.

Продължителност на живота 
Шимпанзетата в диво състояние рядко доживяват над 40 години, но са известни случаи, в които пленени шимпанзета достигат 60. Чийта – шимпанзето кинозвезда от американските филми за Тарзан от 1930-те и 40-те през 2006 г. е на 74 години.

Разлики между видовете 
Анатомичните разлики между обикновените шимпанзета и боноботата са малки, но в сексуалното и социалното им поведение има изявени разлики. Обикновените шимпанзета са всеядни, ловуват на групи от млади бета мъжкари, водени от сравнително слаб алфа, и имат изключително сложни социални връзки. От друга страна, боноботата са с предимно растителна диета и имат егалитарно, матриархално общество. Откритата кожа на лицето, ръцете и краката се изменя от розово до по-тъмен цвят и при двата вида, като е по-светла при по-младите индивиди, потъмнявайки при достигането на зрелост. Боноботата имат по-дълги ръце и са по-склонни да вървят изправени.

История на контакта с хората 
Африканците имат контакт с шимпанзетата от хилядолетия. Първият записан контакт на европейците с тях става през 17 век на територията на днешна Ангола. Дневникът на португалския изследовател Дуарте Перейра (Duarte Pacheco Pereira), запазен в Португалския национален архив (Torre do Tombo) вероятно е първият европейски документ, свидетелстващ че шимпанзетата сами си изработват примитивни инструменти.

Думата „шимпанзе“ обаче е спомената за пръв път чак през 1738 г.

Външни препратки